REGULAMENTUL (CE) NR. 897/2009 AL COMISIEI
din 25 septembrie 2009
de modificare a Regulamentelor (CE) nr. 1447/2006, (CE) nr. 186/2007, (CE) nr. 188/2007 și (CE) nr. 209/2008 în ce privește condițiile de autorizare a aditivului furajer Saccharomyces cerevisiae NCYC Sc 47
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
întrucât:
(1)
Aditivul Saccharomyces cerevisiae, (NCYC Sc 47), având denumirea comercială Biosaf, denumit în continuare „Biosaf”, aparținând grupului de aditivi zootehnici, a fost autorizat în anumite condiții în conformitate cu Regulamentul (CE) nr. 1831/2003 pentru o perioadă de zece ani prin Regulamentul (CE) nr. 1447/2006 al Comisiei (2) la mieii pentru îngrășare, prin Regulamentul (CE) nr. 186/2007 al Comisiei (3) la cai, prin Regulamentul (CE) nr. 188/2007 al Comisiei (4) la caprele și oile de lapte, iar prin Regulamentul (CE) nr. 209/2008 al Comisiei (5) la porcii pentru îngrășare. Aditivul respectiv a fost notificat ca un produs existent în conformitate cu articolul 10 din Regulamentul (CE) nr. 1831/2003. Dat fiind că toate informațiile necesare în temeiul dispoziției menționate anterior au fost transmise, aditivul respectiv a fost inclus în Registrul comunitar al aditivilor pentru hrana animalelor.
(2)
Regulamentul (CE) nr. 1831/2003 prevede posibilitatea de modificare a autorizației unui aditiv ca urmare a unei cereri din partea titularului autorizației și a unui aviz din partea Autorității Europene pentru Siguranța Alimentară. LFA Lesaffre Feed Additives, titularul autorizației pentru Biosaf, a transmis o cerere solicitând schimbarea denumirii comerciale a aditivului din „Biosaf” în „Actisaf”.
(3)
Schimbarea propusă a condițiilor autorizației este de natură pur administrativă și nu implică necesitatea unei noi evaluări a aditivului în cauză. Autoritatea Europeană pentru Siguranța Alimentară a fost informată cu privire la cerere.
(4)
Pentru a permite solicitantului să-și exercite drepturile de comercializare sub denumirea de Actisaf, este necesară schimbarea condițiilor autorizațiilor.
(5)
Prin urmare, Regulamentele (CE) nr. 1447/2006, (CE) nr. 186/2007, (CE) nr. 188/2007 și (CE) nr. 209/2008 ar trebui modificate în consecință.
(6)
Ar trebui prevăzută o perioadă de tranziție pe parcursul căreia să se poată epuiza stocurile existente.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
(1) În anexa la Regulamentul (CE) nr. 1447/2006, în coloana 3, denumirea comercială „Biosaf Sc 47” se înlocuiește cu „Actisaf”.
(2) În anexa la Regulamentul (CE) nr. 186/2007, în coloana 3, denumirea comercială „Biosaf Sc 47” se înlocuiește cu „Actisaf”.
(3) În anexa la Regulamentul (CE) nr. 188/2007, în coloana 3, denumirea comercială „Biosaf Sc 47” se înlocuiește cu „Actisaf”.
(4) În anexa la Regulamentul (CE) nr. 209/2008, în coloana 3, denumirea comercială „Biosaf Sc 47” se înlocuiește cu „Actisaf”.
Articolul 2
Stocurile existente, care sunt în conformitate cu dispozițiile aplicabile înainte de intrarea în vigoare a prezentului regulament, pot continua să fie introduse pe piață și pot fi utilizate până la împlinirea a șase luni de la data respectivă.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 septembrie 2009.